**Mnenje Lekarniške zbornice Slovenije**

Lekarniška zbornica Slovenije je na podlagi sklepa 31. seje Upravnega odbora Lekarniške zbornice Slovenije z dne 21. novembra 2019, ter v skladu s prvim odstavkom 27. člena in v povezavi s prvim odstavkom 121. člena Zakona o lekarniški dejavnosti /ZLD-1/ (Uradni list RS, št. 85/16, 77/17) podala mnenje o osnutku Odloka o ustanovitvi javnega lekarniškega zavoda Celjske lekarne, št. 703-2/2019-38 z dne 22.11.2019.

Po mnenju Lekarniške zbornice Slovenije v osnutku Odloka o ustanovitvi javnega lekarniškega zavoda Celjske lekarne niso bile v celoti upoštevane določbe ZLD-1, ki urejajo ustanovne akte, organiziranost in delovanje javnih lekarniških zavodov, in sicer:

**1.** V zvezi z dejavnostjo javnega lekarniškega zavoda je v 29. členu ZLD-1 določeno, da javni lekarniški zavod lahko izvaja lekarniško dejavnost v skladu s 6. členom in drugo dejavnost lekarn v skladu s 7. členom ZLD-1. Čeprav je ZLD-1 lex specialis na področju urejanja javnih lekarniških zavodov, bi vseeno navedli tudi določilo drugega odstavka 18. člena Zakona o zavodih /ZZ/, v skladu s katerim zavod lahko opravlja gospodarsko dejavnost, če je ta namenjena opravljanju dejavnosti, za katero je zavod ustanovljen.

Po mnenju Lekarniške zbornice Slovenije nekatere dejavnosti po SKD, kot so navedene v tretjem odstavku 5. člena obravnavanega osnutka odloka, ne spadajo med dejavnosti, navedene v 6. in 7. členu ZLD-1, in sicer:

- 73.120 Posredovanje oglaševalskega prostora

- 73.200 Raziskovanje trga in javnega mnenja

- 85.590 Drugje razvrščeno izobraževanje, izpopolnjevanje in usposabljanje

- 82.920 Pakiranje

*Zavod navedene dejavnosti izvaja kot spremljajoče opravljanju dejavnosti, za katero je zavod ustanovljen (drugi odstavek 18. člena Zakona o zavodih /ZZ).*

**2.** V zvezi z določitvijo pogojev za direktorja in možnostjo imenovanja strokovnega vodje zavoda, bi bilo potrebno opozoriti na sklep, ki ga je Vlada RS sprejela na svoji 146. seji 26.7.2011 v zvezi z izhodišči za organizacijo, vodenje in združevanje javnih zdravstvenih zavodov, s katerim je občinam, ki sicer samostojno urejajo in opravljajo svoje naloge ter izvršujejo ustanoviteljske pravice na področju zagotavljanja javne zdravstvene službe na primarni ravni, predlagala, da sledijo omenjenim izhodiščem in tako prispevajo k racionalizaciji, poenotenju poslovanja zavodov, obvladovanju javnofinančnih odhodkov in s tem povečevanju dostopnosti do zdravstvenih storitev. V omenjenih izhodiščih Vlade RS je med drugim predvideno, da sta v zavodu, kjer število zaposlenih ne presega 200, poslovodna funkcija in strokovna funkcija vodenja strokovnega dela praviloma združeni. To pomeni, da se v javnih lekarniških zavodih, v katerih število zaposlenih ne presega 200, lahko že v aktu o ustanovitvi določi, da je direktor nosilec lekarniške dejavnosti, kar izhaja tudi iz 2. alineje prvega odstavka 32. člena ZLD-1. Zato zbornica predlaga, da se v obravnavanem aktu predvidi le en direktor, ki vodi tudi strokovno delo javnega lekarniškega zavoda, in kot pogoj za direktorja javnega lekarniškega zavoda določi izobrazbo, pridobljeno po študijskem programu farmacija.

*Besedili 11. in 14. člena osnutka odloka, ki ureja položaj in imenovanje direktorja ter strokovnega vodje zavoda sta vsebinsko skladni z določili druge alineje prvega odstavka 32. člena in 33. člena Zakona o lekarniški dejavnosti /ZLD-1/. Ob navedenem moramo opomniti, da morajo, skladno z določilom četrtega odstavka 153. člena Ustave RS, posamični akti organov lokalnih skupnosti (torej tudi obravnavani odlok) temeljiti na zakonu ali na zakonitem predpisu. Na tem mestu moramo opomniti, da je sklep Vlade RS posamični akt, ki ni vsebinsko zavezujoč za organe lokalnih skupnosti.*

***3.***Med pristojnostmi sveta zavoda je v osmi alineji 16. člena obravnavanega osnutka odloka določeno, da svet zavoda »preveri in potrdi letno poročilo zavoda s soglasjem Sveta ustanoviteljev«, v sedemnajsti alineji istega člena pa, da svet zavoda »imenuje in razrešuje strokovnega vodjo zavoda v soglasju s Svetom ustanoviteljev«. Po mnenju zbornice zahtevano soglasje ustanoviteljic v obeh primerih presega določila ZLD-1 in posega v avtonomnost sveta javnega lekarniškega zavoda pri izvajanju svoje funkcije, ki mu jo je zakonodajalec podelil na tem področju.

*16. člen osnutka odloka je oblikovan na podlagi določil četrtega odstavka 153. člena Ustave RS, ki določa, da morajo posamični akti organov lokalnih skupnosti (torej tudi obravnavani odlok) temeljiti na zakonu ali na zakonitem predpisu. Na tem mestu moramo opomniti na določila četrtega odstavka 27. člena veljavnega Zakona o javnih financah /ZJF/, ki določa, da finančne načrte posrednih uporabnikov občinskega proračuna sprejme pristojni organ po postopku, določenem v posebnem predpisu ali v aktu o ustanovitvi posrednega uporabnika. Skladno z navedenim je z določilom 16. člena osnutka odloka, kot ustanovitvenim aktom posrednega uporabnika občinskega proračuna določeno, da svet zavoda sprejme letni program dela in določa finančni načrt javnega zavoda s soglasjem sveta ustanoviteljic ter preveri in potrdi letno poročilo javnega zavoda s soglasjem sveta ustanoviteljic.*

*V zvezi s postopkom imenovanja in razrešitve strokovnega vodje zavoda se sedemnajsta alineja istega člena ustrezno spremeni na način, da se črta soglasje Sveta ustanoviteljev.*

**4.** V zvezi s sestavo strokovnega sveta zavoda je v 17. členu obravnavanega osnutka odloka v drugem odstavku navedeno, da se »število članov, pogoji in način imenovanja ter naloge strokovnega sveta zavoda določijo s statutom zavoda v skladu z zakonom, ki ureja področje zavodov«. Ta določba ni v skladu z določbo drugega odstavka 31. člena ZLD-1, ki v 6. alineji določa, da je treba v aktu o ustanovitvi navesti sestavo, pristojnosti ih naloge za vsak organ zavoda ter pogoje in postopek njihovega imenovanja oziroma izvolitve in razširitve. Statut tako ni ustrezen akt za določanje števila članov, pogojev in načina imenovanja ter nalog strokovnega sveta zavoda.

*Skladno z navedenim je bilo vsebinsko dopolnjeno besedilo 17. člena osnutka odloka.*

**5.** V zvezi z določbo 38. člena obravnavanega osnutka odloka glede izteka mandata članov sveta zavoda, direktorja zavoda in članov strokovnega sveta bi bilo treba opomniti, da ZLD-1 v prvem odstavku 121. člena določa, da ustanovitelj uskladi akte o ustanovitvi, organiziranosti in delovanje obstoječih javnih lekarniških zavodov s tem zakonom v dveh letih od uveljavitve tega zakona (ZLD-1), kar se je izteklo s 27.1.2019. Če sestava sveta zavoda po tem datumu ni bila usklajena z ZLD-1, bi si morale občine ustanoviteljice prizadevati za čimprejšnjo uskladitev organiziranosti in delovanja javnega lekarniškega zavoda z ZLD-1 in s tem njegovega zakonitega delovanja.

*Skladno z navedenim je bilo dodano pojasnilo v obrazložitvi 38. člena osnutka odloka.*

**Pripombe in predlogi občinskih svetov občin ustanoviteljic v postopku sprejema odlokov**

V postopku prve obravnave osnutkov odlokov so občinski sveti občin ustanoviteljic podali naslednje pripombe in predloge:

**1. Občina Šentjur (15. redna seja Občinskega sveta Občine Šentjur; 17. 9. 2019):**

Občinski svet je sprejel predlog Odloka o ustanovitvi javnega lekarniškega zavoda Celjske lekarne v prvi obravnavi s pripombo Statutarno pravne komisije, da pri direktorju zavoda (11.člen) ni navedene nobene njegove naloge, prav tako ni navedenih pogojev za imenovanje direktorja.

*Besedilo 11. člena je bilo ustrezno dopolnjeno.*

S strani ostalih občin ustanoviteljic pripomb na predlagano besedilo osnutka odloka ni bilo.